Paul Kruger-beeld in foelie bedek; Voortrekkerrok vir Mandela-beeld versoekDie standbeeld van Paul Kruger is met foelie oorgetrek. Foto: @CoolCapital2014 op Twitter. Die Tshwane-metroraad het Front Nasionaal se versoek om die standbeeld van oudpresident Nelson Mandela by die Uniegebou in Pretoria van 1 tot 16 Desember in ŉ Voortrekkerrok en -kappie aan te trek, as “blatante uitlokking” beskryf. Front Nasionaal het in ŉ brief aan die Tshwane-metroraad geskryf dat dit onlangs onder die party se aandag gekom het dat Paul Kruger se standbeeld op Kerkplein in die Pretoriase middestad met foelie oorgetrek is. Dit is gedoen as deel van die Cool Capital-biënnale, wat ten doel het om nie net visueel ŉ verandering te bring nie, maar persepsies te verander en ook ŉ werklike verandering te weeg te bring. Volgens Front Nasionaal het die party in reaksie hierop versoek om die standbeeld van Mandela aan te trek “as ‘n simboliese erkenning van die gewoontes en kultuur van die Voortrekkers en hul afstammelinge as deel van die sogenaamde ‘reënboognasie’.” Blessing Manale, burgemeesterswoordvoerder van Tshwane, het aan Maroela Media gesê die standbeeld is nie in die jurisdiksie van die Tshwane-metroraad nie, maar eerder in die van die presidensie, departement van kuns en kultuur en die departement van openbare werke. “Die Tshwane-metroraad sal egter nie die versoek ondersteun nie, aangesien ons dit as blatante uitlokking beskou en van mening is dat dit nie gegrond is op goeie bedoeling of ŉ bona fide-belang deur Front Nasionaal nie,” het Manale gesê. “Die tydperk wat Front Nasionaal voorstel, is tydens die herdenking van Madiba se afsterwe en dit is logies dat duisende Suid-Afrikaners van alle rasse en geloof die herdenking by die Uniegebou sal wil hou.” Volgens Manale is hulle ook “versteur” deur die toon van Front Nasionaal se versoek, aangesien dit sinspeel dat daar ŉ dubbelstandaard is met betrekking tot die behandeling van Afrikaner-kultuur en -erfenis. “Die Stad Tshwane het ondanks talle pogings deur verskeie persone om ons verhouding met die Afrikaner te polariseer, steeds uitgereik en alle redelike versoeke ondersteun om te verseker dat geleenthede en aktiwiteite alle kulture eer en onderhou,” het Manale gesê. Die departement van kuns en kultuur het nie onmiddellik op navrae gereageer nie.